Johannes Olai Olsen

Johannes Olai Olsen (1895–1974) var en norsk fisker og Arbeiderpartiet-politiker fra Måsøy. Han var stortingsrepresentant for Finnmark i fem perioder 1946–1965. 

 Bakgrunn 
Olsen var sønn av notmann og kjøpmann Ole Lars Johansen (1872–1957) og Beret Marie (1869–1943). Han tok i 1918 handelsskolekurs 1918.

Olsen begynte i 1908 som fisker og ble i dette yrket til 1945. Han var aktiv i utviklingen av utstyr, fiskebruk og produkter og vant anerkjennelse for dette, blant tildelte Selskapet for de Norske Fiskeriers Fremme ham diplom og medalje i 1929.

Under andre verdenskrig var han i 1941 blant 100 gisler tyskerne tok i Troms og Finnmark. Han satt som fange på Grini, men slapp ut etter rundt fire måneder.

 Politisk virke 
Olsen var aktiv i kommune- og fylkespolitikken i Måsøy og Finnmark. Han var ordfører i Måsøy kommune i fire perioder fra 1928 til 1940. Etter den andre verdenskrig ble han igjen ordfører fra 1945 til 1946. Olsen var medlem av Finnmark fylkesting fra 1928 til 1940 og igjen i 1945.

Olsen var aktiv i fiskerorganisasjoner. Han var nestformann i Finnmark Fiskarlag (1934–1940), formann i styret for Norges Råfisklag (1938–1951) og formann i Norges Fiskarlag (1951–1955).

I 1945 ble Olsen innvalgt på Stortinget for Finnmark. Han ble gjenvalgt i de fire neste stortingsvalg og satt som representant sammenhengende i nitten og et halvt år, til 1965. Han var medlem av sjøfarts- og fiskerikomitéen, valgkomitéen, og den utvidede utenriks- og konstitusjonskomité. Fra 1958 til 1965 var han formann for sjøfarts- og fiskerikomitéen.

Sønnen Trygve Olsen (Ap/Sp) var fiskeriminister i Lars Korvalds regjering 1972–73, mens en annen sønn, Birger Olsen ble  nestformann i Norges Fiskarlag.

Olsen ble i 1965 utnevnt til ridder av 1. klasse av Sankt Olavs Orden.

 Referanser 

 Eksterne lenker 




Kategori:Stortingsrepresentanter 1945–1949
Kategori:Stortingsrepresentanter 1950–1953
Kategori:Stortingsrepresentanter 1954–1957
Kategori:Stortingsrepresentanter 1958–1961
Kategori:Stortingsrepresentanter 1961–1965
Kategori:Stortingsrepresentanter fra Ap
Kategori:Stortingsrepresentanter for Finnmark
Kategori:Norske foreningspersoner
Kategori:Ap-ordførere i Finnmark
Kategori:Ordførere i Måsøy
Kategori:Riddere av 1. klasse av St. Olavs Orden
Kategori:Personer fra Måsøy kommune
Kategori:Ledere av Sjøfarts- og fiskerikomiteen